STANOVY

Poľovníckeho

združenia

SEKULE

**STANOVY POĽOVNÍCKEHO ZDRUŽENIA**

Názov spoločnosti: Poľovnícke združenie Sekule

Sídlo: SEKULE

Okres: SENICA

Kraj: TRNAVSKÝ

IČO: 42359490

DIČ: 2021050570

# Prvá časť

# Všeobecné ustanovenia

## § 1

### Názov a poslanie

1. Poľovnícke združenie SEKULE ako organizačná zložka Slovenského poľovníckeho zväzu ( ďalej len SPZ ) je podľa § 80 ods. 9 zákona č. 274/2009 Z.z. o poľovníctve a o zmene a doplnení niektorých zákonov

( ďalej len zákon) poľovníckou organizáciou podľa § 32 zákona.

SPZ sa ako člen Slovenskej poľovníckej komory ( ďalej len SPK ) podľa § 43 ods. 1 zákona podieľa na chove zveri, starostlivosti o zver a jej životné prostredie vrátane jej lovu.

PZ SEKULE je základnou organizačnou jednotkou SPZ s právnou subjektivitou, ktoré združuje svojich členov na spoločný výkon práva poľovníctva v poľovnom revíri SEKULE, ktorý bol uznaný rozhodnutím Obvodného lesného úradu v SENICI, dňa 28.04. 2004 pod č. j. 292/2003 -SUR.

## § 2

### Pôsobnosť a sídlo

PZ SEKULE vykonáva svoju činnosť v uznanom poľovnom revíri SEKULE

Sídlo PZ: VIDOVIČ DUŠAN č.d. 371, 908 80 SEKULE

Názov sídla: VIDOVIČ DUŠAN

## §3

### Úlohy

PZ SEKULE ako organizačná jednotka SPZ na základe poverenia SPK plní na úseku poľovníctva úlohy, ktoré pre SPK vyplývajú z § 42 ods. 1 písm. a.) až 1.) zákona.

1. PZ SEKULE ako organizačná jednotka SPZ pre zabezpečenie svojho poslania a z toho vyplývajúcich úloh, môže vykonávať podnikateľskú a obchodnú činnosť vrátane zahranično - obchodnej činnosti v súlade so všeobecne záväznými právnymi predpismi SR.
2. Zostavuje návrhy plánov poľovníckeho hospodárenia a lovu v poľovnom revíri SEKULE, dbá na ich plnenie a spracováva poľovnícku štatistiku.
3. V spolupráci so štátnymi orgánmi a organizáciami ochrany prírody a krajiny vyvíja činnosť pre ochranu zveri, chránených živočíchov a ich životného prostredia.
4. Zabezpečuje odchyt zveri, jej komorovanie, predaj ako aj predaj diviny a ďalších produktov z poľovníckej činnosti.
5. Organizuje a zabezpečuje poplatkové poľovačky.
6. Robí opatrenia na zlepšenie úživnosti poľovného revíru SEKULE. Najmä získavanie krmiva na prikrmovanie zveri a na obmedzovanie škôd spôsobených zverou na poľnohospodárskych a lesných kultúrach a škôd spôsobených na zveri. Stará sa o udržovanie normovaných kmeňových stavov.
7. Stará sa o udržovanie potrebného počtu potrebného počtu poľovne upotrebiteľných psov.
8. Buduje poľovnícke zariadenia ( kŕmidlá, soľníky, posedy...) po predchádzajúcom súhlase vlastníkov, užívateľov poľovných pozemkov nachádzajúcich sa v poľovnom revíri SEKULE.
9. Výchovne pôsobí na svojich členov a stará sa o ich odborný rast.
10. Propaguje poľovníctvo a ochranu prírody medzi verejnosťou, najmä mládežou,

prípadne vykonáva iné kultúrno - spoločenské, strelecké činnosti, ktoré prispievajú k dobrej propagácii a zveľadeniu poľovníctva.

## §4

### Hospodárenie PZ

1. Majetok PZ SEKULE tvoria
   1. členské podiely
   2. členské a účelové príspevky
   3. výnosy z poľovníckeho hospodárenia
   4. príjmy z inej činnosti
   5. iné majetkové príjmy a hodnoty
   6. ostatný hnuteľný a nehnuteľný majetok
2. Členské podiely nie sú vo vlastníctve PZ, sú len zverenými prostriedkami členov, ktorými PZ, môže disponovať iba v prípade, že nemá k dispozícii iné finančné prostriedky a k ich použitiu dá súhlas členská schôdza PZ.

Pri zániku členstva v PZ, SEKULE sa členské podiely alebo ich zostatková hodnota vracajú členom, alebo ich dedičom po schválení ročných hospodárskych výsledkov.

1. PZ SEKULE vytvára podmienky pre samo financovanie. Pre hmotnú zainteresovanosť členov schvaľuje vlastné pravidlá na ČS ( VČS) PZ, v nadväznosti na všeobecne záväzné právne normy.
2. PZ SEKULE musí zo svojich zdrojov zabezpečiť :
   1. prostriedky na vytvorenie nákladov spojených s platením nájomného za poľovný revír, chovom PUP, starostlivosťou o zver a poľovnícke zariadenia, úhradu daní a poplatkov
   2. prostriedky na úhradu odvodov do FRZP a účelových fondov pre vyššie zväzové orgány. Výšku odvodov do týchto fondov určí Rada RgO SPZ.
3. V PZ SEKULE je výška členského príspevku stanovená na 16,60 €.
4. Výšku účelového členského príspevku na chod PZ a termín úhrady príspevku určí každoročne členská schôdza.

# DRUHÁ ČASŤ

# Členstvo, práva členov a ich povinnosti

## § 5

### Členstvo v PZ

1. Členom PZ SEKULE môže byť len člen SPK, SPZ s platným poľovným Iístkom.
2. Členov do PZ SEKULE prijíma členská schôdza PZ na základe žiadosti z radov čakateľov na členstvo v PZ . Čakacia doba na členstvo v PZ SEKULE je stanovená na 2 roky a začína plynúť dňom zaradenia do zoznamov čakateľov, o ktorom rozhoduje najbližšia ČS PZ . Prijímanie a postavenie čakateľov na členstvo v PZ upravuje organizačný a rokovací poriadok SPZ.
3. Počet členov PZ SEKUE musí byt' úmerný rozlohe a akostnej triede revíru. Preto maximálny počet členov PZ SEKULE je stanovený na 22 členov. Členstvo v PZ SEKULE nadobúda platnosť prijatím členskou schôdzou za člena, podpísaním Stanov PZ po predchádzajúcom zaplatení členského príspevku a majetkového podielu PZ.

PZ nemôže prijatému členovi odoprieť podpísanie Stanov a uhradenie členského a majetkového podielu.

Nový člen PZ musí podpísať Stanovy PZ uložené u štatutára PZ , Obvodnom lesnom úrade v SENICI a RgO SPZ so sídlom v Senici.

1. Členstvo zaniká
   1. Smrťou člena
   2. Vystúpením člena. Vystúpenie treba ohlásiť písomne výboru PZ
   3. Zánikom členstva v SPK alebo SPZ
   4. Vylúčením z PZ
   5. Nezaplatením riadnych alebo účelových členských príspevkov, majetkových podielov v stanovených lehotách
   6. Zánikom PZ
   7. Právoplatným rozhodnutím o odňatí poľovného Iístka

## § 6

### Práva a povinnosti členov

1. Člen PZ SEKULE má právo :
   1. zúčastňovať sa rokovania a rozhodovania na členských schôdzach PZ
   2. voliť a byť volený do orgánov PZ respektíve vyšších orgánov SPZ
   3. zúčastňovať sa na výkone práva poľovníctva a ostatnej činnosti PZ
   4. podávať návrhy, podnety a sťažnosti orgánom PZ respektíve vyšším orgánom SPZ
2. Člen PZ SEKULE je povinný :
   1. zaplatiť členské a účelové príspevky v stanovenej čiastke a termíne, určené orgánmi PZ
   2. podieľať sa na činnosti, správe a hospodárení s majetkom PZ
   3. dodržiavať Stanovy PZ a ostatné interné predpisy PZ
   4. plniť rozhodnutia orgánov PZ
   5. nahradiť PZ škodu, za ktorej vznik je zodpovedný

## §7

### Členská disciplína

1. Členovi PZ, ktorý porušil povinnosti vyplývajúce z členstva v PZ a nápravu vzhľadom na závažnosť porušenia nepostačuje dohovor, môže výbor PZ podľa miery zavinenia a ostatných okolností uložiť tieto druhy kárnych opatrení:
   1. pokarhanie pred výborom PZ
   2. dočasné obmedzenie lovu zveri v revíri ( druhu, pohlavia zveri alebo spôsobu lovu) na dobu 1 až 5 rokov
   3. zníženie podielu na výsledku hospodárenia PZ za bežný rok na dobu 1 až 5 rokov
   4. vylúčenie z PZ
2. Vylúčiť z PZ možno len člena, ktorý hrubo, alebo opätovne do piatich rokov od predchádzajúceho právoplatného kárneho opatrenia uloženého PZ porušil Stanovy SPZ, interné predpisy PZ alebo si dlhodobo neplní povinnosti voči PZ alebo konal v rozpore so záujmami PZ .
3. Rozhodnutie výboru PZ o uložení kárneho opatrenia a rozhodnutie členskej schôdze o odvolaní sa musí vypracovať písomne a musí obsahovať číslo rozhodnutia, označenie orgánu, ktorý ho vyniesol, deň a miesto vynesenia rozhodnutia, osobné údaje stíhaného, výrok o vine s popisom skutku a označením predpisu k porušeniu ktorého došlo, presné uvedenie kárneho opatrenia, odôvodnenie so stručným, presným a výstižným popisom skutkového stavu a poučenie o opravnom prostriedku
4. Písomné vyhotovenie rozhodnutia o uložení kárneho opatrenia sa zasiela doporučeným listom, alebo sa odovzdá osobne proti podpisu stíhanému. Za doručené sa považuje aj rozhodnutie vrátené poštou ako nedoručiteľné, ak nebolo možné stíhaného na uvedenej adrese zistiť, ak stíhaný zmenil svoj pobyt a zmenu adresy nenahlásil PZ, a príslušnej OkO alebo RgO SPZ a doposlanie nie je možné, alebo poštovými podmienkami nie je dovolené, ak písomnosť nebola vyzdvihnutá v určenej lehote alebo stíhaný odmietol zásielku prevziať. Za deň doručenia sa považuje deň vrátenia písomnosti výboru PZ.
5. Proti kárnemu opatreniu výboru PZ sa môže stíhaný písomne odvolať do 15 dní od jeho doručenia na členskú schôdzu PZ alebo ústne do zápisnice po vynesení rozhodnutia. Ak sa stíhaný pri vynesení rozhodnutia odvolania výslovne vzdá, nepodá odvolanie v stanovenej lehote, podané odvolanie vezme späť do zasadnutia členskej schôdze PZ alebo členská schôdza odvolanie zamietne v celom rozsahu nadpolovičnou väčšinou hlasov všetkých členov PZ, rozhodnutie nadobudne právoplatnosť a vykonateľnosť. Proti rozhodnutiu členskej schôdze PZ vynesenému v odvolacom konaní sa ďalšie odvolanie nepripúšťa. Odvolanie podané kárne stíhaným členom v stanovenej lehote má odkladný účinok.
6. Odvolanie prerokuje výbor PZ na svojom najbližšom zasadnutí. Ak na základe odvolania a dôvodov v ňom uvedených dospeje k názoru, že sú dané predpoklady, aby sa odvolaniu v celom rozsahu vyhovelo, môže v autoremedúre o odvolaní rozhodnúť sám. Ak výbor PZ odvolaniu nevyhovie, musí odvolanie do 15 dní od svojho zasadnutia spolu so svojím stanoviskom k jednotlivým bodom odvolania a kompletným spisovným materiálom odstúpiť členskej schôdzi PZ .
7. Ak členská schôdza nadpolovičnou väčšinou hlasov všetkých členov PZ, odvolaniu vyhovie z dôvodu, že skutok sa nestal a uvedeným skutkom neboli porušené príslušné predpisy alebo nie je možné preukázať, že uvedený skutok spáchal obvinený člen PZ, v uznesení členskej schôdze sa uvedie, že konanie proti členovi sa zastavuje. Ak odvolaniu vyhovie len z dôvodu odvolania voči výške uloženého kárneho opatrenia, rozhodnutie zruší a vráti výboru PZ, na nové prvostupňové konanie s tým, aby výbor uložil iný druh kárneho opatrenia. Doručenie rozhodnutia druhostupňového orgánu sa vykoná podľa odseku 4.
8. Po uplynutí polovice kárneho opatrenia uloženého podľa § 7 ods. 1 písm. b.) , môže kárny orgán, ktorý vyniesol právoplatné rozhodnutie rozhodnúť na základe žiadosti o odpustení jeho zvyšku.
9. Člena nemožno stíhať, ak od spáchania skutku uplynula trojročná premlčacia lehota. Začatím konania a podaním odvolania sa premIčacia lehota prerušuje a začína plynúť nová premlčacia lehota. Konanie sa považuje za začaté dňom, kedy výbor PZ, obdržal oznámenie o spáchaní skutku. Ak je skutok predmetom trestného alebo priestupkového konania a bez rozhodnutia, orgánov činných v trestnom konaní alebo v priestupkovom konaní nemožno rozhodnúť, premlčacia lehota spočíva až do dňa ich právoplatného rozhodnutia a týmto dňom začína plynúť nová premlčacia lehota.
10. Rozhodnutie súdov alebo orgánov štátnej správy o potrestaní páchateľa trestného činu alebo priestupku nevylučuje kárne stíhaného člena kárnymi orgánmi PZ. Káme orgány PZ, rozhodujú nezávisle od rozhodnutí štátnych orgánov a môžu uložiť kárne opatrenie aj v prípadoch, keď štátne orgány zastavili stíhanie v dôsledku vyhlásenia amnestie alebo nezistili v konaní spáchanie trestného činu alebo priestupku stíhaného trestný čin alebo priestupok.
11. Kárne opatrenie je možné vykonať len vtedy, ak rozhodnutie o jeho uložení nadobudlo právoplatnosť. U kárnych opatrení časovo vymedzených začína kárne opatrenie plynúť prvým dňom, kedy rozhodnutie nadobudlo právoplatnosť.

# Tretia časť

# Organizácia a riadenie PZ

## § 8

### Orgány PZ SEKULE

Orgány PZ sú:

1. Členská schôdza PZ
2. Výbor PZ
3. Dozorná rada

**§9**

### Členská schôdza PZ

1. Členská schôdza PZ je najvyšším orgánom PZ . Schádza sa podľa potreby, najmenej dva razy do roka, z toho raz za rok, spravidla do konca februára ako výročná.
2. Členskú schôdzu PZ zvoláva výbor PZ podľa plánu schváleného členskou schôdzou alebo podľa aktuálnej potreby, a to písomne s uvedením navrhovaného programu aspoň 8 dní vopred. Výbor PZ musí do 30 dní zvolať členskú schôdzu ak o to požiada aspoň 1/3 členov PZ, dozorná rada, vyššie orgány SPZ alebo orgán štátnej správy. V prípade, že do tejto lehoty schôdzu nezvolá, na základe oznámenia navrhovateľa schôdzu zvolá na náklady PZ vyšší orgán SPZ.
3. Členská schôdza PZ rozhoduje o všetkých závažných záležitostiach PZ najmä:
   1. zmene Stanov PZ
   2. volí na päťročné funkčné obdobie predsedu PZ, poľovníckeho hospodára, ďalších členov výboru PZ do konkrétnych funkcií vo výbore PZ a dozornú radu alebo kontrolóra PZ
   3. volí delegátov a náhradníkov na snem OkO alebo RgO SPZ podľa kľúča určeného radou OkO alebo RgO SPZ
   4. volí a odvoláva zástupcov PZ do rady OkO - RgO SPZ a ich náhradníkov, ak sa rada OkO - RgO SPZ nevolí priamo na sneme OkO - RgO SPZ
   5. na základe návrhu výboru PZ rozhoduje o zaradení čakateľov na členstvo v PZ, o prijatí člena PZ alebo jeho vylúčení v odvolacom konaní.
   6. o stanovení výšky členských podielov, riadnych alebo účelových členských príspevkov
   7. o návrhu na ustanovenie poľovníckej stráže, resp. o návrhu na jeho odvolanie
   8. o sťažnostiach alebo odvolaniach členov proti rozhodnutiam výboru PZ alebo dozornej rady PZ
   9. o zrušení PZ, toto rozhodnutie musí bezodkladne oznámiť predstavenstvu. OkO alebo RgO SPZ, orgánom štátnej správy, vlastníkovi ( užívateľovi poľovných pozemkov), s ktorými má uzatvorenú zmluvu o nájme výkonu práva poľovníctva
   10. o schválení správy výboru PZ o jeho činnosti a vykonaných opatreniach medzi členskými schôdzami PZ
   11. o výpovedi alebo dohode o zrušení zmluvy o nájme výkonu práva poľovníctva
   12. o odvolaniach proti rozhodnutiam výboru PZ o uložení kárneho opatrenia
   13. o schválení správy výboru PZ, o činnosti a výsledkoch hospodárenia PZ za uplynulý rok a správy dozornej rady PZ, o kontrole činnosti a hospodárenia PZ, o použití výnosu hospodárenia alebo úhrade straty za uplynulý rok, o schválení plánu činnosti PZ na kalendárny rok, prípadne dlhšie obdobie
4. Posledná členská schôdza v poľovníckom roku sa spravidla označuje ako výročná členská schôdza a do programu tejto schôdze musia byť zahrnuté tieto body:
   1. schválenie správy výboru PZ o činnosti a výsledkoch hospodárenia PZ za uplynulý rok, ako i správa dozornej rady PZ o kontrole činnosti a hospodárenia PZ
   2. rozhodnutie o použití výnosov hospodárenia alebo úhrade straty za uplynulý rok
   3. schválenie plánu činnosti PZ na kalendárny rok , prípadne dlhšie časové obdobie
   4. schválenie výšky členských podielov hospodárenia
   5. schválenie uznesení výročnej členskej schôdze
5. Súhlas nadpolovičnej väčšiny všetkých členov PZ je potrebný na platnosť rozhodnutia o:
   1. voľbe a odvolaní členov orgánov PZ
   2. prijímaní členov PZ a v odvolacom konaní o vylúčení členov PZ
   3. zamietnutí odvolania proti kárnemu rozhodnutiu vyneseného výborom PZ
   4. určení členského podielu a členských príspevkov v PZ
   5. úhrade straty a použití výsledkov hospodárení PZ
   6. zmene stanov PZ
   7. zániku PZ, výpovedi alebo dohode o zániku zmluvy o postúpení výkonu práva poľovníctva
   8. zlúčení s iným PZ

## § 10

### Výbor PZ

1. Výkonným orgánom PZ je výbor PZ, ktorý :
   1. spravuje záležitosti PZ v období medzi členskými schôdzami, zabezpečuje plnenie uznesení členských schôdzi PZ a rozhoduje o všetkých záležitostiach, ktoré nie sú výslovne vyhradené iným orgánom PZ
   2. zodpovedá za dodržiavanie poľovníckej, hospodárskej, finančnej a organizačnej disciplíny PZ
   3. v kárnom konaní ukladá členom PZ kárne opatrenia
   4. predkladá pravidelné správy o svojej činnosti členskej schôdzi PZ
   5. rozhoduje o odňatí povolenky vydanej užívateľom revíru, odvolanie alebo sťažnosť proti takémuto rozhodnutiu výboru nemá odkladný účinok
   6. vyhodnocuje splnenie podmienok čakateľskej praxe a odporúča členskej schôdzi PZ prijať čakateľov na členstvo v PZ
2. Výbor PZ sa skladá z predsedu, poľovníckeho hospodára a ďalších členov. Počet členov výboru PZ určuje členská schôdza PZ . Vo výbore s menším počtom členov možno jednotlivé funkcie spojiť. Navzájom však nemožno spájať funkcie predsedu, tajomníka, poľovného hospodára a finančného hospodára. Poľovnícky hospodár môže funkciu vykonávať až po schválení orgánom štátnej správy. PZ, ktoré nemajú uzavretú zmluvu o nájme výkonu práva poľovníctva volia len štatutárneho zástupcu ( predsedu PZ ), ďalšie funkcie len v prípade potreby.
3. Schôdze výboru zvoláva písomne predseda PZ alebo iný poverený člen výboru aspoň 5 dní vopred, pričom pozýva i predsedu dozornej rady PZ, ktorý má pri rozhodovaní len poradný hlas. V neodkladných prípadoch je možné schôdzu výboru zvolať i pred stanovenou lehotou.
4. Predseda PZ musí najneskôr do 5 dní zvolať schôdzu výboru PZ, ak o to požiada aspoň 1/3 členov PZ, dozorná rada ( kontrolór ), vyššie orgány SPZ alebo orgán štátnej správy. Ak do tejto lehoty schôdzu nezvolá, zvolá ju na základe podnetu navrhovateľa predseda s tajomníkom OkO - RgO SPZ v zmysle § 28 ods.4 Stanov SPZ.

## § 11

### Dozorná rada PZ

1. Dozorná rada PZ je kontrolný orgán PZ nezávislý na výbore. Zodpovedá členskej schôdzi PZ, ktorej predkladá správu o svojej činnosti a návrhy na odstránenie zistených nedostatkov a chýb.
2. Dozornú radu PZ volí a počet jej členov určuje členská schôdza PZ . V PZ s malým počtom členov sa nevolí dozorná rada, ale len kontrolór. Členstvo v dozornej rade PZ je nezlučiteľné s členstvom vo výbore PZ .
3. Dozorná rada PZ kontroluje činnosť a hospodárenie PZ a jeho orgánov, najmä plnenie plánu poľovníckeho a finančného hospodárenia, plnenie zmluvných záväzkov, dodržiavanie zákonnosti a uznesení členských schôdzí PZ a vyšších orgánov SPZ.
4. Vo svojej činnosti sa riadi smernicami pre činnosť dozorných rád SPZ, metodickými pokynmi rady SPZ a všeobecne záväznými právnymi predpismi. Schádza sa podľa potreby, najmenej dva razy do roka, zvoláva ju predseda dozornej rady.

## §12

### Zástupcovia PZ

PZ SEKULE zastupuje predseda, tajomník PZ, ktorí sú štatutárnimi zástupcami PZ alebo iný člen PZ poverený výborom alebo členskou schôdzou PZ

## §13

### Zápisnice o rokovaní orgánov

O rokovaní orgánov PZ a jeho výsledkoch sa robia stručné a výstižné zápisnice, ktoré sa archivujú. Zápisnice z rokovania členskej schôdze podpisuje predseda PZ alebo iný poverený člen výboru PZ a dvaja overovatelia zápisnice. Zápisnice z rokovania výboru PZ podpisuje predseda PZ, alebo iný poverený člen výboru PZ . Zápisnice z rokovania dozornej rady PZ podpisuje jej predseda. Zápisnice z rokovaní členských schôdzí PZ a rovnopisy správ dozorných rád PZ sa zasielajú do 30 dní odo dňa rokovania i OkO alebo RgO SPZ.

**§14**

### Zánik PZ

1. PZ zaniká
   1. Uznesením členskej schôdze schváleným viac ako 1/2 hlasov všetkých členov PZ, v ktorom je vykonaním likvidácie majetku PZ poverený likvidátor alebo likvidačná komisia. Uznesenie o zániku PZ nadobudne platnosť a účinnosť dňom, kedy správu likvidátora (likvidačnej komisie) schváli členská schôdza PZ 1/2 väčšinou hlasov všetkých členov PZ.
   2. Rozhodnutím predstavenstva OkO alebo RgO SPZ, ak PZ neplní povinnosti vyplývajúce zo stanov SPZ alebo stanov PZ, alebo vyvíja činnosť v rozpore s týmito stanovami. Proti rozhodnutiu predstavenstva OkO alebo RgO SPZ, ktoré vo veci vynesie prvostupňové rozhodnutie, môže PZ podať odvolanie na prezídium SPZ do 30 dní od jeho doručenia. Riadne podané odvolanie má odkladný účinok. Rozhodnutie vynesené v odvolacom konaní je konečné a ďalší opravný prostriedok sa proti nemu nepripúšťa. Likvidáciu majetku vykoná určený likvidátor (likvidačná komisia), správu o likvidácii majetku schvaľuje orgán, ktorý likvidáciu nariadil.
2. Likvidátor ( likvidačná komisia ):
   1. sústredí peňažné prostriedky PZ na jednom účte a najhospodárnejším spôsobom odpredá alebo inak zabezpečí ostatný nehnuteľný a hnuteľný majetok
   2. z prípadného výťažku uhradí záväzky PZ, vráti členom PZ celé alebo zostatkové časti členských podielov
   3. pri zániku PZ sa prípadný likvidačný prebytok rozdelí medzi členov podľa koeficientu získaného počtom členov a násobkom ročnej dĺžky ich členstva v PZ
   4. úradným spôsobom znehodnotí pečiatky PZ a zabezpečí uloženie spisového materiálu a písomnosti účtovnej povahy na OkO alebo RgO SPZ v súlade so skartačným poriadkom SPZ.
   5. Správu o vykonaní likvidácie predloží orgánu, ktorý ho likvidáciou poveril a OkO alebo RgO SPZ, prípadne ďalším zainteresovaným orgánom.
3. Pri vystúpení alebo vylúčení z organizačnej štruktúry SPZ nemajú PZ nárok na podiel z majetku OkO alebo RgO SPZ.

## § 15

### Záverečné ustanovenia

Tieto stanovy boli prijaté členskou schôdzou poľovníckeho združenia SEKULE dňa 24.3.2017 a nadobúdajú účinnosť týmto dňom.

Ich prílohou je zoznam členov PZ s podpismi.

Podrobné rozpracovanie činnosti PZ SEKULE

( bodový systém, hmotná zainteresovanosť, výživné na PUP) bude uvedené v domácom pracovnom poriadku, ktorý môže byť priebežne upravovaný na ktorejkoľvek členskej schôdzi bez potreby vyjadrenia sa orgánov štátnej správy.

V Sekuliach dňa: 24.3.2017

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Ing. Jozef Rusňák  tajomník PZ | Stanislav Pavelka  poľovnícky hospodár PZ | Dušan Vidovič  predseda PZ |

Registrované na OLÚ v \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dňa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pod č.j. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| **Por.č.** | **Meno** | **Podpis** |
| 1. | Báňa R. |  |
| 2. | Blažek A. |  |
| 3. | Mgr. Blažek J |  |
| 4. | Ciprys S. |  |
| 5. | Hajdin J. |  |
| 6. | Kaiser J. |  |
| 7. | Klvač J. |  |
| 8. | Kmoníček R. |  |
| 9. | Knotek R. |  |
| 10. | Matula J. |  |
| 11. | Pavelka F. |  |
| 12. | Pavelka S. |  |
| 13. | Ing. Pavlík D. |  |
| 14. | Poláček Š. |  |
| 15. | Ing. Rusňák J. |  |
| 16. | Škrabák J. |  |
| 17. | Škrabák M. |  |
| 18. | Šureček J |  |
| 19. | Tresta K. |  |
| 20. | Vávra A. |  |
| 21. | Vidovič D. |  |
| 22. | Zemek Š. |  |
|  |  |  |
|  |  |  |
|  |  |  |

V Sekuliach dňa 24. 03. 2017